钦定古今图书集成/历象汇编/乾象典/第029卷 > 《明罗雅谷交食历指》 > 体动景移图
## 钦定古今图书集成/历象汇编/乾象典/第029卷 > 《明罗雅谷交食历指》 > 体动景移图

体动景移图说

“二曰，明暗两体，任一运动，景随之移○。试以暗体移
动，其所借之光，随处不一，即所生之景，亦随处不一。
盖景与光既如一直线，即暗体所居，定为景之末界。
如直线之首，首移而线尚不移，则是曲线，非直线也。
又试以明体移动，设甲为明体，乙为暗体，乙丙为影，
则甲乙丙如一直线。如曰明体，甲移至丁，丁仍照乙，
而乙尚射景至丙，则丁乙丙犹直线也，有是理乎？”
问：太阳照室，仅通隙光，光照墙壁，奕奕颤动，太阳既
自顺行，墙隙仍无迁变，则此颤动为从何来？或者光
与景未必定为直线，而能微作曲势乎？曰：“西古博物
者亚利斯多言空中尝有浮埃，轻而不坠，微而不显，
庄周氏谓之野马，或亦称为白驹。幽室之”内，原光既
微，次光反厚，即显此物在于光中，纷入沓出，能乱光
景之界，使目视景，絪缊浮动，而寔非景动，乃景之界
线，为浮埃所乱，致使其然也。更以气为证，今观太阳
出地，地面以上多生蒙气，气在日体与人目之间，即
见日之光界，亦如颤动。非独日也，日中晴朗，切视地
面，光耀闪烁，如波浪然。炽炭在罏，炭之四周，火光煜
煜，亦如颤动。凡若此者，一皆繇气而生。在日在地在
炭，固无颤动之理。是以景必系于暗体，如轮必系于
枢轴，光上景即下，光东景即西，必相对也，无相就也。
故太阳照地，其光绕地一周，则景在其相冲之界，亦
绕天一周。盖日光从其本天直射至于地面，而景在
地之彼面，亦直射至于月天，第日体常依黄道中线，
则地景亦常依黄道中线，而月行常出入黄道中线
之内外，是以月体与地景不得恒相遇合，大都不合时多，合时少，故日月不食时多，食时少，以此。